《题黄九霄杂色画菊》
明代·周瑛

陶翁昔年怀隐德，手种黄花只一色。南山杯酒义熙年，北窗枕一羲皇宅。

九霄原是儒家子，作画多年胡昩此。丹青入手劳心思，不极妖艳心不止。

我闻菊品三十六，此画模写犹未足。世情每自逐时好，隐德谁能识幽独。

愿君笔端改常度，剥落繁华反贞素。万里风霜摇落馀，一枝秋色长如故。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。